केंद्रीय स्वास्थ्य एवं परिवार कल्याण मंत्रालय से मिली जानकारी के मुताबिक, मेडिकल काउंसिल ऑफ इंडिया (एमसीआई) की अनुशंसा पर इस साल 82 मेडिकल कॉलेजों को एमबीबीएस की पढ़ाई के लिए अनुमति नहीं दी गई है। इन कॉलेजों पर नए प्रवेश में रोक की वजह से इस साल 10480 एमबीबीएस की सीटें खत्म हो गई हैं। वहीं, एमसीआई ने 17 नए कॉलेजों को अनुमति देने और सात कॉलेजों में सीट वृद्धि करने की अनुशंसा स्वास्थ्य मंत्रालय से की है। इसकी वजह से क्रमश: 1950 सीटों और 380 सीटों का इजाफा हो रहा है। हालांकि दोनों को मिलाकर भी महज 2330 सीटों का ही इजाफा हो रहा है। इस तरह इस साल एमबीबीएस की सीटों में 8150 सीटों की कमी रहेगी।